- Trist for Zlatan
SYNES SYND PÅ ZLATAN: Erik Hamrén sier det er ekstra bittert for en verdensklasse-spiller som Zlatan Ibrahimovic å sitte hjemme under nok et fotball-VM. Foto: AFP PHOTO / DAMIEN MEYER.
Første fotball-VM på 32 år uten nordisk deltakelse.
– For en verdensklasse-spiller som Zlatan (Ibrahimovic) er det selvsagt ekstra bittert å sitte hjemme under nok et fotball-VM.
Det sier Sveriges «förbundskapten» Erik Hamrén etter å ha kommet til kort i puljespillet mot Tyskland og VM-playoffen mot Portugal.
– Vi var veldig nære, men med en Cristiano Ronaldo i praktslag gikk det ikke.
Den tidligere Rosenborg-treneren er i Rio de Janeiro som ekspert for lisensfinansierte SVT og har funnet mye å glede seg over i VM-innledningen.
– Først og fremst den offensive tilnærmingen og de mange målene i åpningsrunden. Det er høyst uvanlig.
– Sjokkert over tittelholder Spanias tidlige sorti?
– Jeg så dem like før VM og ble mektig imponert – fordi de krydret tiki-taka-fotballen med lange oppspill og dype gjennombruddspasninger. Men de har hatt marginene imot seg og kommer utvilsomt fryktelig tilbake.
– Noen positive overraskelser så langt?
– Chile. For meg har Chile vært en sensasjon og en åpenbaring. Om de kan gå hele veien? Hvorfor ikke?
– Kunne Sverige hevdet seg her?
– Det er definitivt lag som er bedre enn Sverige her. Men det er så avgjort en del vi kunne klart oss greit mot også.